Yhdysvaltain puolustusministeri James Mattis vierailee Suomessa. Arkistokuva lokakuulta, jolloin Mattis vieraili Etelä-Koreassa. Kuva: SONG KYUNG-SEOK / POOL

Yhdysvaltain puolustusministerin James Mattisin mukaan Suomen tiivis Nato-kumppanuus ja syvenevä kahdenvälinen yhteistyö Yhdysvaltain kanssa vahvistavat Suomea. Näin ne myös lisäävät vakautta Pohjois-Euroopassa, Mattis sanoi tavattuaan presidentti Sauli Niinistön Helsingissä.

Mattis kertoi todenneensa keskustelussa Niinistön kanssa, etteivät Suomen ja Yhdysvaltain suhteet ole koskaan olleet niin vahvat kuin nyt.

Mattis onnitteli Niinistöä Suomen satavuotisen itsenäisyyden johdosta ja sanoi tekevänsä sen tietäen, että itsenäisyyden puolesta on jouduttu taistelemaan. Suomi ei ole myöskään jäänyt lepäämään laakereilleen sadan vuoden jälkeen.

- Olette osoittaneet olevanne vakavissanne itsenäisyytenne ja vapautenne puolustamisen suhteen, Mattis sanoi.

Mattis kehui Suomeen perustettua hybridiuhkien osaamiskeskusta ja kiitti Suomea tuesta äärijärjestö Isisin vastaisessa kansainvälisessä taistelussa.

- Uskon, että teidän taktisesti osaavat ja eettisesti vahvat joukkonne ovat tuoneet rohkeutta ja taitavuutta taistelukentälle terrorismia vastaan, Mattis kehui.

Hävittäjähankinnat eivät esillä

Presidentti Niinistön mukaan Suomen tulevat hävittäjähankinnat eivät olleet tapaamisessa esillä. Keskusteluissa ei puhuttu myöskään harjoitusasioista, mutta ne voivat nousta esille myöhemmin vierailulla.

Niinistön mukaan esillä olleiden asioiden avainsana oli rauha.

Itämeren alueen tilanne ja jännitteet ovat puhuttaneet jo pitkään.

- Haluaisin kuitenkin jälleen kerran muistuttaa, että viime kesänä Nato-Venäjä-neuvostossa puhuttiin myös siitä, ja ainakin Naton pääsihteeri Stoltenbergin mukaan keskusteluissa oli ollut myönteisiä sävyjä, ja se on minusta merkillepantava asia Itämeren kokonaisuudessa nyt, koska Nato-Venäjä-neuvostossa ei yleensä ole ollut kovin myönteisiä sävyjä viime vuosina, Niinistö sanoi toimittajille.

Niinistön mukaan johtopäätös onkin, että myös Itämeren alueen jännitteen lieventämisestä käydään keskusteluja koko ajan.

- Tietysti nämä viimeiset harjoitukset, Zapad-harjoitus oli hyvin mittava, mutta kovin paljon tällaisia yksittäisiä ongelmatapahtumia ei ole kyllä nyttemmin tullut julki. Toivotaan, että sellainen kehitys jatkuu, että niistä päästäisiin eroon, Niinistö kommentoi kysymystä jännitteiden lieventymisestä.